PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/ZK/3/1/055	Bratislava 09. júla 2008	

Protimonopolný úrad Slovenskej republiky, odbor koncentrácií v správnom konaní č. 0045/OK/2008 začatom dňa 26.06.2008 na základe oznámenia koncentrácie podnikateľom Telemont, a.s. so sídlom Trnavská cesta 102, P.O.BOX 88,  820 09 Bratislava, IČO: 35 824 620 a podnikateľom Vegacom Slovakia, a.s. so sídlom Letná 1, Bratislava, IČO: 35 822 511 prostredníctvom splnomocneného právneho zástupcu Mgr. Rolanda Uhrinu, advokáta so sídlom Ventúrska 1, 811 01 Bratislava vo veci koncentrácie podnikateľa Telemont, a.s. so sídlom Trnavská cesta 102, P.O.BOX 88,  820 09 Bratislava, IČO: 35 824 620 a podnikateľom Vegacom Slovakia, a.s. so sídlom Letná 1, Bratislava, IČO: 35 822 511 

rozhodol

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie spočívajúcej v zlúčení podnikateľa Telemont, a.s.       so sídlom Trnavská cesta 102, P.O.BOX 88,  820 09 Bratislava, IČO: 35 824 620 a podnikateľa Vegacom Slovakia, a.s. so sídlom Letná 1, Bratislava, IČO: 35 822 511 na základe Zmluvy o zlúčení spísanej vo forme Notárskej zápisnice č. N 3900/2008 Mgr. Tatianou Stočinskou, notárskou kandidátkou Mgr. Tomáša Leškovského, notára so sídlom Záhradnícka 6, Bratislava dňa 06.06.2008 medzi podnikateľom Telemont, a.s. so sídlom Trnavská cesta 102, P.O.BOX 88,  820 09 Bratislava, IČO: 35 824 620 a podnikateľom Vegacom Slovakia, a.s. so sídlom Letná 1, Bratislava,                   IČO: 35 822 511 zastavuje, pretože dôvod na konanie nebol daný.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 26.06.2008 doručené listom zaevidovaným úradom pod             č. 2489/2008 oznámenie koncentrácie (ďalej len „Oznámenie“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Telemont, a.s. so sídlom Trnavská cesta 102, P.O.BOX 88,  820 09 Bratislava,    IČO: 35 824 620 (ďalej len „Telemont“) a spoločnosťou Vegacom Slovakia, a.s. so sídlom Letná 1, Bratislava, IČO: 35 822 511 (ďalej len „Vegacom Slovakia“) prostredníctvom splnomocneného právneho zástupcu Mgr. Rolanda Uhrinu, advokáta so sídlom Ventúrska 1, 811 01 Bratislava (ďalej len „právny zástupca“).
Spoločnosť Telemont počas trvania správneho konania zmenila svoje obchodné meno, ktoré sa zmenilo z pôvodného mena TELEMONT Slovakia a.s., ktoré spoločnosť používala do 30.06.2008 na súčasné Telemont, a.s., ktoré spoločnosť používa od 01.07.2008. O uvedenej skutočnosti spoločnosť Telemont informovala úrad predložením aktuálneho výpisu z obchodného registra.
 Na základe vyššie uvedeného sa dňa 26.06.2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené pod číslom 0045/OK/2008 vo veci koncentrácie, ktorá spočíva v zlúčení spoločnosti Telemont a spoločnosti Vegacom Slovakia, po realizácií ktorého nástupníckou spoločnosťou bude spoločnosť Telemont a spoločnosť Vegacom Slovakia bude zrušená bez likvidácie na základe Zmluvy o zlúčení spísanej vo forme Notárskej zápisnice č. N 3900/2008 Mgr. Tatianou Stočinskou, notárskou kandidátkou Mgr. Tomáša Leškovského, notára so sídlom Záhradnícka 6, Bratislava dňa 06.06.2008 medzi spoločnosťou Telemont a spoločnosťou Vegacom Slovakia (ďalej len „Zmluva“) o čom úrad informoval spoločnosť Telemont a spoločnosť Vegacom Slovakia listom č. 2649/PMÚ SR/2008 zo dňa 07.07.2008.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.
Účastníci konania
Podľa § 25 ods. 3 písm. c) a d) zákona, účastníkom konania v prípade koncentrácie podľa § 9 ods. 1 písm. a) zákona sú podnikatelia, ktorí sa zlučujú alebo splývajú a v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 
Na základe uvedeného úrad zistil, že účastníkmi predmetného správneho konania vo veci koncentrácie, ktorá spočíva v zlúčení sú spoločnosť Telemont a spoločnosť Vegacom Slovakia.
Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť Telemont je akciovou spoločnosťou, ktorá bola založená zakladateľkou listinou dňa 15.10.2001 a v obchodnom registri Okresného súdu Bratislava I. bola zapísaná dňa 05.11.2001 v oddieli Sa vo vložke č. 3139/B. Predmetom činnosti spoločnosti Telemont je podľa výpisu z obchodného registra spoločnosti najmä montáž a opravy telekomunikačných zariadení, veľkoobchod, maloobchod, montáž, oprava a údržba, odborné prehliadky a skúšky elektrických zariadení, projektovanie alebo konštruovanie vyhradených elektrických zariadení, vypracovanie dokumentácie a projektu technického, technologického a energetického vybavenia stavieb, a ďalšie činnosti. 
Spoločnosť Telemont poskytuje služby montáží , opráv a údržby SDH a VDM technológií, dodávky kamerových systémov, telekomunikačných komponentov, a to systémových integrátorov a podobne, ďalej poskytuje projektové práce, inštalovanie, opravy a vykonávanie revízií pobočkových telefónnych ústrední, elektrickej požiarnej signalizácie, dodávku, montáž a servis prenosových zariadení a dátových rozvodov a iné služby.
Kontrolu nad spoločnosťou Telemont vykonáva spoločnosť Vegacom, a.s. so sídlom Šenovská 30/434, 182 03 Praha 8 – Ďáblice, Česká republika,                   IČO: 25 788 680 (ďalej len „Vegacom“). Spoločnosť Vegacom bola založená podľa právneho poriadku Českej republiky. Spoločnosť Vegacom ponúka služby v oblasti návrhov, konzultácií, projektovania, oživovania, merania a servisu integrovaných bezpečnostných a riadiacich telekomunikačných systémov a informačných a komunikačných technológií. Spoločnosť Vegacom vykonáva kontrolu okrem vykonávania kontroly nad spoločnosťou Telemont a ako bude nižšie uvedené, nad spoločnosťou Vegacom Slovakia, nad ďalšími spoločnosťami so sídlom v Českej republike ako aj mimo územia Českej republiky a ktoré sú bližšie špecifikované v oznámení koncentrácie. 
Spoločnosť Vegacom je nepriamo kontrolovaná spoločnosťou ELTODO, a.s. so sídlom Novodvorská 1010/14, 142 01 Praha 4, Česká republika, IČO: 27 945 651 (ďalej len „ELTODO“). Predmetom činnosti spoločnosti podľa výpisu z obchodného registra je sprostredkovanie obchodu a služieb. Spoločnosť ELTODO, a. s. je materskou spoločnosťou celej skupiny ELTODO. Spoločnosť ELTODO vykonáva priamu alebo nepriamu kontrolu nad viacerými spoločnosťami so sídlom na území Slovenskej republiky ako aj mimo územia Slovenskej republiky.
Spoločnosť Vegacom Slovakia je akciová spoločnosť založená zakladateľskou zmluvou dňa 02.10.2001, ktorá bola v Obchodnom registri Okresného súdu Bratislava I. zapísaná dňa 17.10.2001 v oddieli Sa vo vložke          č. 2839/B. Predmetom činnosti spoločnosti Vegacom Slovakia je podľa výpisu z obchodného registra spoločnosti najmä reklamná a propagačná činnosť, poskytovanie a predaj hotových počítačových programov, poradenská služba v oblasti elektrotechniky a informatiky, montáž a opravy telekomunikačných zariadení, leasingová činnosť, faktoring a forfaiting, sprostredkovanie obchodu, výroby a služieb, nákup a predaj výpočtovej techniky a prvkov pre budovanie počítačových sietí, maloobchod, veľkoobchod a ďalšie činnosti. 
Spoločnosť Vegacom Slovakia realizuje slaboprúdové riešenia, a to požiarne a zabezpečovacie systémy a podobne ako aj montáže, opravy a údržbu týchto systémov. Spoločnosť Vegacom Slovakia sa zaoberá tiež montážou, dodávkou a údržbou pobočkových telefónnych ústrední, call centier, priemyselnej televízie, dochádzkových systémov a podobne.
Kontrolu nad spoločnosťou Vegacom Slovakia, ako už bolo vyššie uvedené, vykonáva, rovnako ako nad podnikateľom Telemont, spoločnosť Vegacom.
Spoločnosť Vegacom Slovakia nevykonáva kontrolu nad žiadnym iným subjektom.
Z vyššie uvedených skutočností vyplýva, že spoločnosť Vegacom Slovakia je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy uzavretej medzi podnikateľom Telemont ako zlučujúcou sa spoločnosťou a podnikateľom Vegacom Slovakia ako zlučujúcou sa spoločnosťou, ktorá bola uzavretá na základe rozhodnutia spoločnosti Vegacom ako jediného akcionára podnikateľa Telemont a jediného akcionára podnikateľa Vegacom Slovakia  sa podnikateľ Telemont zlúči s podnikateľom Vegacom Slovakia. Podnikateľ Telemont sa stane po realizácii predmetnej transakcie nástupníckou spoločnosťou a podnikateľ Vegacom Slovakia po realizácii predmetnej transakcie sa na základe rozhodnutia jediného akcionára, spoločnosti Vegacom, zruší bez likvidácie. 
Na základe vyššie uvedeného úrad dospel k záveru, že vzhľadom                  na skutočnosť, že podnikateľ Telemont rovnako ako podnikateľ Vegacom Slovakia sú kontrolovaní spoločnosťou Vegacom a tým patria do jednej ekonomickej skupiny, nie sú samostatnými podnikateľmi a predmetná transakcia nemá žiaden dopad na štruktúru trhu a teda v predmetnom prípade nejde koncentráciu podľa § 9 ods. 1 zákona a tým dôvod na konanie nebol daný.
Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol. 
Na základe uvedených skutočností úrad rozhodol tak, ako je uvedené            vo výroku tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Roland Uhrina
advokát
Ventúrska 1
811 01  Bratislava